Blog post minn osservatur politiku Il-gazzetta tal-Partit Nazzjonalista tal-Ħadd 29 ta' Awissu staqsiet jekk il-Prim Ministru hux se jsejjaħ l-elezzjoni ġenerali fit-13 jew 27 ta' Novembru. Donnu din il-mistoqsija fuq il-Mument saret biex tgħaddi messaġġ biex min se jikkontesta fil-Partit Nazzjonalista jibda jipprepara, anzi jlesti, għat-tellieqa. Jista' jkun li hemm messaġġ ieħor moħbi, li hemm diġa rassenjazzjoni li ġejja telfa għall-Partit Nazzjonalista, u l-Mument qed tħeġġeġ lill-interessati biex isaħħnu l-magni u jidħlu aktar fil-ġirja lejn il-ġurnata li tista' tkun indikata dalwaqt. Jekk il-Partit Nazzjonalista jrid jara xi ftit passi 'l quddiem, hemm bżonn li l-messaġġ tiegħu jasal għand l-elettorat matul dawn il-ġimgħat. Għalkemm il-Mument tat l-aħbar żewġt iħdud ilu, l-għada li ħarġet din l-aħbar, jiġifieri, it-Tnejn, il-Prim Ministru qal li hu se jressaq il-budget fil-11 ta' Ottubru u li beħsiebu jgħaddih mill-Parlament u jarah jitwettaq. Għalhekk bħal qisu tefa' doċċa kiesħa fuq il-possibilita; li jkollna elezzjoni f'Novembru. Din id-doċċa kiesħa kompliet tintefa' mill-Malta Independent on Sunday il-bieraħ, meta l-bieraħ kitbet li l-elezzjoni tista' issir fir-rebbiegħa minħabba ż-żjara tal-papa. Fi kliem ieħor, il-miġja tal-papa ser twassal biex id-data tal-elezzjoni titmexxa lejn is-sena d-dieħla. Min-naħa tiegħu, għalkemm il-Prim Ministru Robert Abela għandu ħafna nies madwaru li qed jgħidulu li jkun aħjar għall-Partit Laburista li jkollhom elezzjoni f'Novembru, hu xorta lissen li jixtieq iwettaq il-budget. Biss xorta ma eskludiex elezzjoni f'Novembru, meta mistoqsi aktar minn darba. Jekk il-Prim Ministru jibqax isostni li jagħmel id-diskussjoni kollha tal-budget, din tkun trid tieħu bejn tnejn u tliet ġimgħat, allura l-uniku soluzzjoni li jkollu biex jagħmel l-elezzjoni din is-sena, jkun fl-ewwel għeluq il-ġimgħa ta' Diċembru. Imma huwa fatt magħruf li elezzjoni fl-aħħar ġimgħat tas-sena ma tantx tintlaqa' tajjeb, għax taħbat mal-perjodu tal-Milied u jkollha effett ħażin ħafna fuq il-kummerċ, xi ħaġa li din is-sena kulħadd qed jistenna minħabba li għaddejna minn sentejn ta' pandemija. Li diġa rnexxielu jagħmel Dr Robert Abela huwa l-fatt li tellaq il-kampanja elettorali tal-Partit Nazzjonalista. Jista' jkun li għandu f'moħħu li jekk il-Partit Nazzjonalista jilħaq jibda ritmu qawwi tal-kampanja tiegħu, jkun hemm ċans li jilħaq jaħli ħafna mill-enerġija tal-partit oppost, u meta tibda t-tellieqa propja jkun għajjien. Il-problema li għandu Abela hija li jixtieq jara t-term ta' dan il-Gvern jitwettaq kollu, għaliex ma jistax iwaqqa' għaċ-ċajt darba oħra lill-Partit Laburista jekk jgħajjat elezzjoni bikrija oħra. Niftakru li Abela ħa r-rigni f'idejh mingħand Muscat li diġa' għajjat elezzjoni bikrija hu. Allura bħala mexxej ta' partit qed iħossu obligat li jtawwal kemm jiflaħ. Biss jaf ukoll li elezzjoni kemm jista' jkun malajr, tista' b'xi mod tnaqqas it-tmexxija ta' kontinwita' ma' Joseph Muscat, li għandu ttimbrata fuqu Robert Abela. Jaf ukoll li budget tajjeb li jolqot il-bwiet tan-nies, speċjalment ta' dawk il-Laburisti li jħossuhom mhux sodisfatti mill-Gvern tagħhom stess, jista' jagħtih nifs u żieda ta' voti li forsi jkollu bżonn. Fejn iħallu lil Abela dawn ir-raġunamenti? Jekk jirnexxielu jirbaħ b'maġġoranza qawwija, jieħu spinta tajba fil-pożizzjoni tiegħu ta' mexxej u jitbiegħed mill-kontinwita' ta' Muscat. Imma hemm il-biża' li dak li għaddej il-qorti jista' jkompli jnawwarlu mill-popolarita' tal-partit tiegħu. Jaf ukoll li għalkemm qiegħed fuq quddiem fil-voti xorta hemm iċ-ċans li jnaqqas iżjed. Jaf ukoll li qiegħed fuq quddiem għax ma għandux kompetitur li qed jibbrilla, allura qiegħed fuq quddiem b'mod awtomatiku. Hekk kif jibdew jaraw li jeżisti gvern alternattiv, il-Labour jibda jnaqqas. Jaf ukoll li jekk itawwal iżjed ikun qed jagħti ċans lill-partit fl-Oppożizzjoni li jagħmel xi mossi li jistgħu jgħinuh jikber, dejjem għad-dannu tal-gvern tiegħu. Imma imbagħad jaf ukoll li l-Partit Nazzjonalista tant qiegħed f'sitwazzjoni medjokri u għandhom bżonn riformi kbar interni biex forsi jkunu jistgħu joffru alternattiva vera għal dan il-gvern. Dr Robert Abela għandu gwerra għaddejja bejnu u bejn ruħu. Bħal partit fl-oppożizzjoni għandu anki nkwiet intern. Biss għandu l-vantaġġ li qiegħed fil-gvern u jidher li għandu ħames snin oħra quddiemu. Dan isaħħu aktar milli jdgħajfu internament. Fuq kollox, id-deċiżżjoni ta' meta jgħajjat elezzjoni tispetta lilu u lilu biss. Jekk jaqta' tajjeb igawdi, jekk jaqta' ħażin jista' jbati imma mhux b'ħafna. Dak li jixtieq jilħaq huwa li jkabbar id-distakk minn ta' Joseph Muscat, biex b'hekk ikun jista' jafferma l-primat tiegħu.